[**附件 书写参考内容**](http://52jingsai.com)

古代部分  
醉咏安南八景  
舒柱石（清）  
  
欲飞飞到凤凰池，雨洒金街草木知。莫忙亭中沾酒去，等着台前待月时。  
三块美玉莲影现，七星宝石马声嘶。玉枕钟鸣惊晓梦，醒瞻独秀赋新诗。  
普安道中  
清 常安  
水势盘州好，三溪汇一溪。路穷山向背，人倦驿高低。  
密树遮舆輐，飞鸟衬马蹄。南中山硉矹，日拟上丹梯。  
竹枝词  
清 张国华  
洞名美女对珉球，石匣深深水自流。闻道旱年群祈雨，屠牛人上后山头。  
语音轻软是黎峨，苗锦成时市上多。排草眢糖携筐卖，红楼儿女唤幺哥。  
黎峨道中：  
清 查慎行  
青红颜头裹头妆，尺中缝裙称膝长；仡佬打牙初嫁女，花月跳月便随郎  
花桥  
清 卢世昌  
烟波十里漾清涟，水到城南别有天;试看花桥鱼跃浪，跳珠白雨乱飞泉。  
涵虚阁楹联。  
清 聂树楷  
登临揽胜，三面山光一面水;  
凭虚结构，二分人力八分天。  
一河贯古镇万家灯火映碧空;  
百子聚名园千载文明彪青史。  
游穿云洞  
蒋叔雨  
涵虚杰阁踞崖巓，跋浪碧波咫尺天。洞里穿云瞻塑像，高风向往仰前贤。  
  
花水绕城  
刘以诚  
天然画图拟江城，放眼楼头万里淸。花作锦团春着色，泉托玉带雨添声。落看水泛千嶂丽，济得川流一棹横。更喜波光遥绕廊，东门桥畔日出晴。  
  
半山亭  
清 张桐  
鹭立清波对夕阳，山亭倒影浸池塘。奇云莽莽凉风起，吹送荷花十里香。  
松岿寺  
清 云贵总督 高其倬  
溪色澄无滓，岚光翠欲流。几盘松外径，一牖竹间楼。钟放依岩殷，云亭为客留。髯僧同一笑，踪迹愧藏舟。  
  
  
  
  
《半山亭记》  
清.张之洞  
  
万山辐凑，一水碧潆，雉堞云罗，鳞原星布者，兴郡也。城东北隅，云峰耸碧，烟柳迷青，秋水澄空，红桥倒影者，招堤也。缘是数里，蒹葭苍苍，有阁巍然，峙于岩畔者，魁阁也。穿绿荫，拂白石，禅房乍转，画槛微通，石碧一方，茅亭三面者，半山亭也。做亭者谁？吾家大人也。翠萝红蓼，罗列于轩前；竹榭茅檐，欹斜于矶畔。太守之意，得之半山，而志以亭也。  
  
岁在壬寅，家大人先守是邦，文风雅俗，焕然一新，故常与民同乐者也。夫其德及则信孚，信孚则人和，人和则政多暇。由是常徘徊于此阁，以寄胜慨；而亭未有焉，然其烟云万状，锦绣千重，早以毕具于目前，盖天钟灵于是，必待太守以起之也。爱乃建亭于阁之东偏，古径半弯，危廊数转，不崇朝而功成，易如也。  
  
每当风清雨过，岩壑澄鲜，凭栏远眺，则有古树千红，澄潭一碧，落霞飞绮，凉月跳珠，此则半山亭之大观也。且夫画栏曲折，碧瓦参差，昭其洁也。烟光悒翠，竹影分青，昭其秀也。松床坐奕，筠簟眠琴，昭其趣也。分瓜请战，煮茗资谈，昭其事也。若夫柳岸晓风，芦花残月，云腾碧嶂，日落深林者，亭之朝暮也。水绿波澄，莲红香远，月白风清，水落石出，亭之四时也。沙明荷静，舞翠摇红，竟秀于汀渚者，亭之晴也。柳眉烟锁，荷盖声喧，迷离于远岸者，亭之雨也。晴而明，雨而晦，朝而苍翠千重，暮而烟霞万顷，四时之景无穷，而亭之可乐，亦与为无穷也。  
  
至若把钓人来，一蓑荷碧，采莲舟去，双浆摇红，渔唱绿杨，樵歌黄叶，往来不绝者，人之乐也。鹭眠荻屿，鱼戏莲房，或翔或集者物之乐也。衣带轻缓，笑语喧哗者，太守游也。觥筹交错，肴核杂陈者，太守宴也。觞飞金谷，酒吸碧筒，宾客纷酬，杯盘狼藉者，太守欢也。题诗励士，把酒劝农，四竟安括，五谷垂颖者，则太守之真乐也。  
  
俄而夕阳在山，人影散乱者，太守归而众宾从也。是则知其乐，而不知太守之乐者，禽鸟也。知太守之乐，而不知太守之乐民之乐者，众人也。乐民之乐，而能与人、物同知者，太守也。  
  
夫美不自美，因人而彰，兰亭也。不遭右军，则清湍修竹，芜没于空山矣。岳阳之楼，晴川之阁，不有范、崔之品题，则巍观杰构，沉沦于滨湖江渚矣。是地也，不逢太守，则锦谷琼花，不现其佳境矣。为此亭也，则胜迹不令就荒，名花俱能见赏，凡夫出尘拔翠，必无沉滞而不彰矣，所以谓之与民同乐也。不胜其佳，使花香山翠湮于野塘，不传于奕世，是贻林泉之愧也。故挥毫而记之，犹恐未能尽其致也。  
  
道光二十有八年七月既望  
普安志•序（642字）  
明•沈勖（作者简介：沈勖(1359-1425)，江苏高邮人，明洪武年随父戌普安，博通经史，雅善诗文。）  
  
昔者帝王疆理天下，非不欲薄海内外尽镌版图，广土众民咸被声教；顾威令有所未逮，而德泽有所不能加尔。  
洪惟大明肇运，嗣圣统天，同轨同文，六合混一，无远不服，溥际皞熙。盖自开辟以来，未有如此之盛者也。  
  
若夫考核今古，着集图经，焕然记载，良用垂示无穷，斯其时矣。乃于是岁钦命词臣纂修书籍，分遣礼部职员，遍行诸司，搜访寰宇文献，缮写进呈，爰备述作，抑将上以继九丘、禹贡、职方之典，下以帙地理、郡国、道域之章，特为千万年鼎新立极之举，不亦重乎！  
  
惟兹普安军民指挥使司所辖地方，本西南荒服之表，蛮夷部落，元世始拔土豪，更置官署，顽风暴俗仍习旧污，大略羁縻而已。幸入圣朝，城守屯戍，怀德畏威，尔来三十余载。垦田编户，趋事赴功，渐拟于华郡，先属云南，见隶贵州。总藩承札之日，使司怀远将军指挥张荣、明威将军指挥陈进、武略将军前所千户路熊，实莅嘉任，暨各所官武德将军千户雷铭等，并赞厥猷。讵云鲰生缪膺委托，自揆才微识疏，蔑以称此，矧乏历代图志，罔克据征。既而累檄切督，固辞弗可。于是旁搜幽讨，溯流寻源，或稽证于他编，或索遗于重译，以至区区乂侨，朝夕睹闻，凡有所凭验者，辄皆采录，兼附疏论其间，悉依今降条例书之。  
  
草创甫成，而主事林惠始复改议，以为事该有司，转付普安州类造意见罕同，损益抵梧，遂与初稿混淆。窃虑其久而失真，靡所折中，因取原撰底本，更加裁定，誊并一帙。岁文字芜鄙，而事迹质确，款目粗完，庶几博洽君子，偶尔目击，欲知国家一视同仁，用夏变夷之政者，亦颇便于观览云。时永乐十有六年戊戌冬十有二月懒樵沈勖谨序。  
  
  
  
  
安龙半山亭联  
  
1、忽惊华构依岩出；不断海风吹月来。   ——郡人聂树楷集句  
2、虹垂古阳羡；鳌戴小蓬莱。  ——无名      
3、髯苏欲乞鑑湖以老；醉翁始饮滁水而甘。 ——无名      
4、乘兴此登临，云海烟峦之间见城郭依稀，四面景物都归眼底；  
静观皆自得，稻田蔬圃而外更渔村隐约，三农生计直注胸前。——郡人李炳奎  
  
5、天地好奇观，切莫个中放去。身心皆乐事，尽从象外得来。  ——郡人朱焕章撰                                         
6、把酒临风，千秋怀抱同抒写；凭栏纵目，四壁溪山入画图。 ——郡人刘景祥撰         
7、万变感沧桑，留得半山风月旧；一亭重结构，收来满眼画图新。  ——郡人周涛撰            
8、到此暂驻脚跟，细数莲撑书画舫； 向前放开眼界，好观烟锁挂王城。——郡人郭景宗撰    
9、垂柳西行杨柳色，凭栏十里芰荷香。——郡人杨智清集句        
10、天然画图是谁着意为者，绝好景致到此切莫负他。——郡人景方鑑撰  
  
11、过眼空环宇，回头达上乘。——无名             
12、历四十七年，始复前徽，大好山河若有待；亘二百余里，合成斯举，文明气象看重新。——宣统三年仲夏阁郡重建无名                          
13、浮瓜沉李续南皮胜游，补柳栽桃仿西湖韵事。——郡人聂树楷撰                                14、人在画图中，江山入妙。地超尘俗外，俯仰皆宽。   ——郡人黄芳材                           15、楼阁凌霄，为高必藉丘陵势。风光满眼，有象都成活泼机。   ——郡人钟鼎撰                       
16、天际看洪涛，壮气频吞绿海上。座中多佳士，置身都在翠微间。   ——郡人王金堤撰                                   
17、一览极苍茫，绿柳长堤重开胜境。两间容啸傲，清风明月如见故人。——郡人高夔光撰                                 
18、风景不殊，登临无限山河感。苍茫入望，独立依然云水身。——郡人刘显潜撰  
十八先生祠联  
屠汉章撰  
天意竟难回，遂使奸雄残善类；  
祠堂今再辟，要教顽懦式仪型。  
十八先生祠联  
刘丕勋撰  
大局已残三百载，王纲坠地；  
孤忠自任十八人，佛诞升天。  
  
十八先生祠联  
徐以清撰  
天道原来不可凭，独鉴十八孤臣，共振纲常，忠贞足与河山寿；  
人生自古谁无死，于今二百馀载，重新祠宇，俎豆长留姓字香。  
十八先生祠联  
余云焕撰  
南荒残祚可延乎？谁教厓岛孤踪，忽变青天成黑狱；  
西府援兵不至矣，太息田横壮士，同溅碧血洒红江。  
试院联  
韦业祥撰  
二十年琐院重开，观国用宾，愿与黔疆培士气；  
八千里盘江飞渡，临流叱驭，早将白水矢臣心。  
复翚飞鸟革之观，广厦千间，所赖文翁兴教化；  
揽珠水桅峰之秀，士风重振，岂徒道甫奋科名。  
府署联  
余云焕撰  
红羊劫后，黄鸟集馀，到今日欲起疮痍，奈伤元气；  
抚字心劳，催科政拙，愿我民早完国课，共体时艰。  
兴廉举孝；  
义种礼耕。  
不要百姓半文钱，原非异事；  
但问一官二千石，所造何功？  
养花莫到深红候；  
饮水须防过满时。  
湖广会馆联  
余云焕撰  
同是宦游人，客思暗萦衡岳雁；  
大好故乡味，何时归钓洞庭鱼。  
界粤岭滇池之两间，于兹造福；  
秉洞庭衡岳之秀气，维楚多才。  
曾大伦  
曾大伦，字醒斋，自号若谷子，贞丰州人，嘉庆优贡生。淡于俗学，究心经济，秋试闱不遇，乃援例官布政经历，摄郫县、邛州篆，皆有政声。后引年归，卒。大伦工诗，著有《贞丰竹枝词》百首。  
  
  
  
  
附诗  
贞丰竹枝词  
曾大伦  
一  
王母亭南江水红，旧时州治瘴烟中。近移城近安南界，水秀山奇让永丰。  
二  
明州石误珉球石，石峡泉讹石匣泉。最是好山山色好，双峰缥缈似双仙。  
三  
城中气候喜温和，冬不狐裘夏不罗。风景四时都略似，春衣秋袄过冬多。  
四  
斯州循吏忆齐名，三李同官馥政声。更有惠人王刺史，亭分丁赋缮山城。  
五  
北山高驻难民营，南岭碉楼拒贼兵。遥望后坡旗忽偃，一时老幼尽登城。  
六  
莫说苗疆斗大城，须知众志可成城。围城九月城无恙，御笔亲题改作贞。  
平播行  
蒋杰  
  
蜺妖毁王度，恣凶若乳虎。播人亦何艰，蹂躏遗黎脯。  
逆旗指綦江，血肉膏草土。氛祲蚀东隅，千里闻桴鼓。  
妖凶竟不悛，天王赫斯怒。穆清轸灵略，慷慨奋神武。  
树牙选车徒，文武今吉甫。分道引旌麾，连营罗练组。  
六师矫犹龙，戈矛集如雨。前旌蔽白日，流飚捷飞羽。  
鼓行破危关，席卷平田浒。狼奔恃险囤，兀若鱼游釜。  
虎臣翕以奋，批吭捣其坞。贼徒倒前戈，狂羯伏锧斧。  
顽梗如转烛，荡灭同摧腐。献捷归朝廷，扬威耀边圉。  
天子画麒麟，功臣锡圭组。从今横吹声，增入铙歌谱。  
堪嗟螳臂微，安足污强弩。珍重封疆臣，慎勿生跋扈。  
贞丰州竹枝词  
  
道光贡生 黄晋明 贞丰人  
小渡江头二月天，罗炎东下势回旋。无多寨落参差出，半在山边半水边。  
地棚高耸白云间，老树枯藤任意删。见说种棉生土好，还馀一半未开山。  
蓬头赤脚短襟衣，蕉叶包粮上翠微。一日锄开山一面，月明犹自荷柴归。  
筠筒吸水小河边，白足行泥最可怜。闻道一声行不得，鹧鸪声里雨如烟。  
晚饭黄昏苦菜鲜，合家团聚小炉前。怜他月上三更后，有火无灯尚纺棉。  
新妇行年二九差，也通媒妁也行茶。夜阑翻向西邻卧，还有三年再坐家。  
妇去耕山夫种田，谋衣谋食各纷然。织来花布才盈丈，要与官差算脚钱。  
桃李花开三月三，箫声吹暖碧云涵。女寻男去男寻女，一曲蛮歌意态憨。  
修玉皇阁记  
乾隆天柱训导  周正己  南笼人  
  
尝仰焉而望清虚一大，杳杳冥冥，不可得而名，乃日月丽乎天，星斗悬其像，雷电合而成章，风雨合而岁稔。逮至寒暑灾祥，昼夜阴阳之不愆，默默中是必有所以宰之者，而寰中万象，斯仰而戴之也。维彼苍穆之表，玉皇为尊，元帝为辅，遍天下尸而祝之者，立庙造像，有自来矣。  
  
    郡自有明正统间，于东门之阜，去城里许，有庙貌在焉。二氏之徒，去住无常。自道人高道洪、沈常智、史守真，僧人极乘竭力修补，厥后兴废不一。此山虽属阖城香火，而正己先人自南京从戎有功，升授此地指挥，世袭，以汗马功，施有庄租一区，载在碑志文券中，可考而知也。无何，而物换星移，一座绝好道场，几为狐兔窟穴。乾隆九年，阖城善士欲鼎而新之，规制轩敞，周之以楼，焕然一新。奈人力不足，几废前功。至二十二年，释家弟子祖新自江西来，实心募化，辟草莱，密棘栏，莳花植果，种树灌园，庙中渐有起色。适永丰州牧李公化来署府篆，既恭人刘氏助七十金，创造戟门并左右围墙月台及坡路，更得阖城远近士商集腋成裘，又募北斋米，数年始告成焉。今临其巅，见迁客骚人遥吟俯唱，樵夫牧竖行歌互答，而空山逸韵，足以唤醒一切，不徒为郡城一游览之地也。后之览者，有感于斯，更踵事增华，亦付之于神灵呵护焉已矣。  乾隆四十一年冬周正己撰  
  
附诗（玉皇阁附诗）  
玉皇阁二首  
  作者：临道使者  
其一  
骧首清虚而上，琼宇瑶台无量。峦巅矗立香台，俯仰乾坤一望。  
其二  
绝妙清幽道观，瑶草琪花开遍。不如紫府真人，手执黄庭一卷。  
铁索桥  
康熙诗僧   超远  云南人  
万山谁划断，一水界东西。地旷风逾急，天低云易迷。  
半空横铁索，千尺跨虹霓。我欲桥边宿，江猿休夜啼。  
盘江桥  
康熙按察使  彭而述  邓州人  
铁桥黑水旧知名，天险曾当百万兵。试问临筇持节客，当年何路入昆明？    
铁索桥（二首）  
乾隆贵州学政  邹一桂   无锡人  
岂徒骑马似乘船，铁索横空欲上天。正是扶风吹不定，怒涛飞吼起龙眠。（其一）  
十二峰头锁玉关，八牛植柱属连环。盘江万里滇黔界，一道长虹控百蛮。（其二）  
盘江桥  
乾隆永宁知州  刘鸿诰   荆州人  
两岸遥束一江流，天半长虹敞不收。铁索连云鳌寂寂，朱楼入户鹤悠悠。  
摩崖谁凿畸人字，题柱难消客子愁。笑我秋来无箇事，没从飞堑骋骅骝。  
绿海（四首）  
李其昌  
即水可穷源，况乃绿于海。涵晖动碧虚，此意无人解。（其一）  
不有绿如许，承流那漱芳。浑然潜济处，天外泻清光。（其二）  
众流归海意，此水永澄清。不改春波色，堪酬万壑情。（其三）  
犹闻潵处沉，海是何年绿。在昔浑难明，只今常湛若。（其四）  
行兴义山中  
道光兴义知府   谷善禾  丰润人  
山高水声急，林静鸟语深。斜阳行未已，空翠滴衣襟。  
  
  
  
  
  
现代部分  
一、倪雅男先生作品  
鹧鸪天 纳灰寻诗  
文/倪雅男  
紫燕飞飞柳眼看，长河春水带潮来。山峦无语烟云里，满目诗情只愧才。  
思七步，叹吾侪，无聊蚁队走阶苔。打窗忽听声声雨，却喜新词待剪裁。  
  
七律 泥凼  
文/倪雅男  
大千见识也曾惊，不是将军战伐名。怪石成林谁布阵？浓云横岭势骑鲸。  
晴看朝日峰涛涌，夜洒月光山气清。一笔丹青真不朽，自然才力任人评。  
  
五律  正月初五万峰林下游赏油菜花  
文/倪雅男  
迎风衣袂香，蜂蝶往来忙。平野皆铺锦，春山亦映黄。  
生波堪乱眼，留影乘晴光。远客三叮嘱，休忘寄蜜浆。  
  
八声甘州 巴结万峰湖  
文/倪雅男  
是何年袅袅下天孙，梳洗美容颜，化风儿吹布，云轻雾淡，出水清莲。旭日红霞朵朵，俗眼欲窥难。时把幽香送，鸥鹭盘桓。  
乐事人间野钓，问此身何处？心远尘寰。看波光闪闪，缭乱水中天。待抛钩，杆头飞立，与人亲，野雀最堪怜。湖中夜，自逍遥去，月色无边。  
  
念奴娇 泥凼  
文/倪雅男  
名传遐迩，爱峰峦屏障，四时凝碧。天际茫茫朝雾散，托起一轮红日。岩下泉清，岫间烟淡，鸟在云中立。天青如水，夜来衣满月色。  
都道造化偏私，而今有幸，权作桃源客。石笋亿年花簇，香气沁人胸膈。怪得将军，一从去后，思想难安席。央人图取，把来常挂厅壁。  
  
沁园春 万峰林  
文/倪雅男  
弼马贪杯，一饮千盅，醉卧案旁。渐厩中料少，万头攒动，嘶鸣声厉，空了皮囊。破栅掀槽、奋蹄霄九，万马汹汹尽脱缰。奔驰处，喜盘江水美，八属芬芳。  
  
天条天律都忘，看引颈萧萧意气扬。更青青四季，草肥膘壮，撒欢平野，濯足沧浪。天使挥鞭，驱之不返，一任罡风化莽苍。应无悔，把痴情一片，长守斯乡。  
  
水调歌头  吟贵州龙化石  
文/倪雅男  
  
闻道黔龙事，远在有人初，茂林尽处芳草，沧海有神鱼。时或横波掀浪，时或凌空飞舞，自在且欢娱。劫数地翻覆，刹那影踪无。  
旷野地，觅奇石，拭泥汙。邀人认取，似与坟典记犹殊。静者其如处子，动者纷其相戏，感概亦欷嘘。历历沧桑变，胜读古人书。  
  
水调歌头 辛卯八月既望与诸同好东峰林赏月  
文/倪雅男  
  
心外市尘久，呼友上东山。徐徐四面清风，身在白云间。案上琼浆玉液，更有殷殷一片，举首望青天。却怪半遮面，不肯露真颜。  
酒三巡，歌数阙，且为欢。谁教迭巘奔来，牵手共翩翩？长袖轻柔如梦，铺起银光如昼，把盏谢婵娟。醉向松前卧，物我两茫茫。  
  
临江仙  访王电轮将军故里  
文/倪雅男  
  
闻道黔灵山上月，至今犹说将军，冲冠一怒为黎民。  
征衣经百战，还是少年身。  
我到名屯寻旧迹，摩崖刻字常新，水田山舍问村人。  
故园蹊径在，青草没鞋痕。  
  
七绝  万峰观钓  
文/倪雅男  
  
峰上平湖湖上峰，远看山色有无中。逍遥最是扁舟里，长线直钩作钓翁。  
  
  
  
七绝  万峰湖夜  
文/倪雅男  
  
天孙出浴去霓裳，化作青莲作素妆。应羡夜来垂钓客，满湖月色满湖香。  
  
七绝  题那年龙泉山庄  
文/倪雅男  
连番细雨洗清秋，翠色招招唤我游。守住山中尘外静，画眉藏树歇歌喉。  
七绝  纳灰采风抒怀  
文/倪雅男  
  
秋色分香到客杯，诗成不待酒来催。酒催人醉扶桑晚，两袖风光伴我回。  
  
  
  
七绝 楼纳河边  
文/倪雅男  
  
鸟声恰恰柳枝头，山静水清谷已收。楼纳河边垂钓客，欲将秋色钓鱼钩。  
  
五律 马岭河  
文/倪雅男  
  
地缝天沟处，洪涛拍岸来。千堆翻浊浪，万壑走惊雷。  
迭巇安能阻? 脱缰不再回。滔滔奔大海，我欲踏波追。  
  
册亨冗峰坪薄刀崖上抒怀  
文/倪雅男  
  
人道有崖薄似刀，登临舒卷看云涛。市尘已远身飞举，不羡翩翩鸿去高。  
  
乌沙革里窦氏民居  
文/倪雅男  
  
阅水观山窦氏居，桂花清气袭人裾。雕窗飞歇旧时燕，犹说鸠工构建初。  
  
春遊贵醇园  
文/倪雅男  
  
昨夜惊雷树树新，山城经雨洗纤尘。踏青借问人何去? 迷眼乱花闹贵醇。  
  
冬日袁家坝即景  
文/倪雅男  
  
流到寒冬水自疲，长河不耐朔风吹。坝流尚有余温散，要护堤边已禿枝。  
  
七律 春日登万峰观景台  
文/倪雅男  
  
高路入云观景台，凭栏眼界豁然开。峰峦泼墨千秋画，野雀争枝几树梅。  
春水流欢歌未歇，菜花铺缎剪初裁。逰人指点多情兴，日脚移西不肯回。  
  
普安白沙茶马古道  
文/倪雅男  
  
驮茶山路去，妻上望夫台。一等三千载，征夫总不回。   
  
纳灰廊庑联（倪雅男）  
  
海晏河清龙腾今世界  
山仓寨老树隐古风云  
二、冉茂然先生作品  
临江仙  
  
文/冉茂然  
  
身世争如萍梗，无根逐水漂流。廿年风露梦金州。桂西千里月，闽北水明楼。  
顾我早生华发，凭栏著意悲秋。飘飘天地一沙鸥。思量应倦矣，休也不能休。  
  
行香子.黔西南笔山诗词研究会成立感赋  
文/冉茂然  
  
桃李纤秾，瑶草葱茏。笔山翠，黔水淙淙。拏云掞日，才俊文翁。看南山松，东辽鹤，北冥鸿。   文峰揽胜，文海擒龙。足风流、谈笑从容。挥毫染翰，咏月吟风。自诗犹清，词犹健，曲犹工。  
  
  
  
  
安龙赏荷三首  
文/冉茂然  
一  
接天烟水淼，掩映画屏幽。聊写横塘意，平添交甫愁。  
风裙凭自舞，粉面半含羞。久作江南客，渔郎亦忆不？  
二  
绮丽凌波碧，熏风曲槛香。清明逼夷甫，傅粉倩潘郎。  
意恐诗囊浅，翻教绮思长。娑婆旧时月，犹照水中央。  
三  
岂意佛前笑，应怜月下香。居幽为自洁，俟命欲谁傍。  
罗袜沾红粉，新妆宜六郎。清池脂水滑，相对浴鸳鸯。  
  
咏兴义市花三角梅  
文/冉茂然  
  
料得化身千亿难，黔山暂寄一隅安。带三分醉情犹织，读几章诗兴未阑。  
玉笛横吹虚牖夜，乱红微度曲栏杆。分明不是团圞月，更许霜娥子细看。  
  
马岭村乡即景  
文/冉茂然  
  
远壑弥烟景，深林反夕晖。一声啼杜宇，诧犊牧童归。  
  
题怡心园假山  
文/冉茂然  
  
奇峰搜尽真犹假，结构园林宁可无？堪笑时人昏且执，偏于假处费工夫。  
  
游马岭峡谷栈道乍见彩红  
文/冉茂然  
  
排闼青山夹乱流，奔来足底汇龙湫。欲将清浊强参悟，无色霓虹入眼眸。  
  
过安龙半山亭  
文/冉茂然  
隐约书声仔细听，凭栏独饮半山亭。潇然一夕黔山雨，自有新荷为我青。  
  
春日七舍白龙山赏杜鹃花  
文/冉茂然  
  
万叠流霞一望中，漫将收拾入诗筒。向时只道春风绿，此际春风别样红。  
  
游顶效桃花谷  
文/冉茂然  
  
堪笑渔人入武陵，当时残梦几曾醒。新来不是逃秦事，说与诗人仔细听。  
  
秋日忆黔西南二首  
文/冉茂然  
  
南盘江水万峰流，一别南盘已十秋。今夕繁华是何夕，无端清梦又金州（其一）  
黔山桂水遗悲辛，缺月孤云各隐沦。十一年来空旅食，緇衣犹是旧风尘（其二）  
  
咏黔西南煤海  
  
文/冉茂然  
亿载沉埋意未平，一朝入世死生轻。  
当时不是阳和蓄，安得精钢百炼成。  
  
盘江竹枝词  
文/冉茂然  
  
南盘江水北盘流，一棹春风一棹讴。  
郎在南盘唤阿妹，北盘啼鸟替人愁。  
  
春日义龙新区赏三角梅  
文/冉茂然  
  
侧畔青凫只眼眠，环堤疏柳淡成烟。  
三角梅花开正好，然到春波碧草边。  
  
晴隆长流乡观傩戏  
文/冉茂然  
  
癫巫狂觋费疑猜，人事千年究可哀。  
已死伧夫未死鬼，纷纷演向此中来。  
三、吴晓武先生作品  
  
七律 马岭河峡谷  
文/吴晓武    
  
七彩飞泉缥缈中，悬崖砺剑刺苍穹。波澜漫卷千花舞，物我浑忘五蕴空。  
鹅石无声知水暖，霞光有爱映山红。万峰列阵迎君至，回首天沟烟雨濛。  
七绝 冬游赵佳渡赏三角梅有赋  
文/吴晓武  
  
一树酡红挂粉腮，搏霜熬雪盼谁来？娇羞复恐佳期误，心事千千怎可猜！  
  
七律  万峰林雅集有赋  
文/吴晓武  
  
诗家雅聚万峰林，掬取清泉醉我心。雾淡折花寻野趣，秋晴凭案抚弦琴。  
夕阳去后星光灿，妙句拈来意蕴深。寄语他乡吟咏客，流觞曲水有知音。  
  
七律 奇香楼观景  
文/吴晓武  
  
雾裹容颜耐客猜，清风揭幕演高台。吹残玉笛天孙缈，踢碎云霞御马催。  
粉蝶追花香寂寞，春君挥袖影徘徊。多情应笑游人醉，不舍依依傍瘦梅。  
  
七律  夏游白龙山有寄  
文/吴晓武  
  
虎踞金州锁桂滇，云霞聚散总由缘。半壶新茗邀知己，百岭疏枝谢杜鹃。  
空惹芳菲衣袂振，漫飘霖雨竹亭偏。殷殷已共清香透，遥指羲和早著鞭。  
  
七绝 下纳灰观景  
文/吴晓武  
  
纳灰十里画图工，雨霁斜阳各不同。且向将军峰顶望，烟云缭绕翠微中。  
  
七律 游放马坪（新韵）  
文/吴晓武  
  
连番细雨洗天青，纵骑逍遥到此坪。羞露欲湿轻辇座，碧潭尽洗旧刀兵。  
一山流水一山韵，半壑飞霜半壑青。得觅诗思何所遣，林间有鸟恰争鸣。  
  
五绝 秋咏三角梅  
文/吴晓武  
  
缤纷落木丛，馥郁向晴空。拭目蝶飞处，秋梅闹九重。  
五律 品甸  
文/吴晓武  
品甸桃非艳，伊梅伴巘生。岭云难诱色，琴韵只浮名。  
盘水凭魚躍，黔龙化石行。休听广陵曲，醇酒一坛倾。  
  
阮郎归 东坝布依寨做客  
文/吴晓武  
  
一壶便当饮乡间，呼朋点旱烟。碧泉绕树鸣玦环，风吹还是寒。  
听山歌，醉难眠，可怜梅影残。那谁呡嘴笑谁顽，催郎相与绵。  
  
临江仙  春游万峰林有赋  
文/吴晓武  
  
雨后纷纷梅落粉，晓风一袭天涯。  
笑她憔悴费铅华。金州春荡荡，摇曳碧云斜。       
却忆将军回首处，玉蜂飞逐菜花。  
莫言夭阏兴咨嗟。踏歌邀白首，歇饮布依家。  
沁园春  醉美黔西南  
文/吴晓武  
  
雨过方晴，山色空濛，鸽舞云天。踏西峰十里，霜枝弄影；南村一带，柳浪含烟。弹指吟风，倚松把盏，酹酒三樽敬谪仙。登高处，向盘江抛钓，峡谷听泉。何寻尘外桃源？来此地、林深好弄弦。有布依便当，八音坐唱；东方踢踏，九妹缠绵。水墨含珠，笔山吐翠，问讯何时到此间？长亭外，待青梅煮酒，一展云笺。  
青玉案 万峰湖别友人  
文/吴晓武  
  
清枝弄影春风路，泪眼望、凄然去。一抹晚烟荒野渡。落花击水，棹声惊鹭，飞过飘萍处。    蓬山之外兰溪暮，底事无由道今古。情海翻波终是苦。未言珍重，何相倾诉，只怕将卿误。  
胡正平先生作品  
万峰林联  
乘兴而来，满目青山舒我怀，不到此间哪得言，青山如此近我  
尽情乃去，一方风景称人意，留连这里都赞道，风景这般迷人  
万峰林联  
揽胜万峰林，至此如归故里  
舒怀大化外，游踪疑到仙乡  
万峰林联  
才观得峰林峻峭  
即赏心布寨祥和  
滕代荣先生作品  
万峰林纳灰布依寨联  
齐云迭巘常新画  
绕寨清流不歇嵌  
司浩先生作品  
万峰林纳灰布依寨联  
太珍稀，几棵巨榕荫天下  
真罕见，一卷疏云动魂魄  
金州赋（刘长焕先生文）  
  
己丑中秋，应友人之约，余驾车游于黔西南，此地壑谷纵横，峰林特异，为徐霞客所惊羡。首府兴义，古之兴郡也。是州今辖七县一市，皆蕴藏金矿，为海内之冠，故名金州。数日间所游历观览，视听之娱良多，骋怀之情尤远。友人劝言"君能作金州之赋，以述斯壤之胜乎?"应诺!遂撰斯篇。辞曰:  
悠悠金州，盘江之畔，南北夹护，冲积成扇。千里绵延，万代耕灌。奇峰兀涌成林，秘境汇聚称冠。探地缝之渊深，观群瀑而泻缎，如翡翠之飞花，如散珠之汗漫。钙石亘古滴积，壁挂诡谲如战。煌煌天兵列阵，层层铠甲纷乱。急流迂回，惊涛拍岸。长廊曲折，索桥横贯。苍苔映虹，漂筏掠燕。长篙难撑，清波易卷。玄秘崖画，蜿蜒古栈。驿道故迹沧桑，沙渚新停鹤鹳。三岔河，静影沉璧;万峰湖，渔舟唱晚。双乳峰，圣母之躯;一线天，剑门之险。蛇石昂首凌空，珉球玉身不断。石林状栩仙人，巉岩形俏罗汉。巍巍龙头大山，重重岭峦迷幻;霞照鸦关，闲情逸远;白水重叠，绿茵弥漫。田园孕八卦之型，洞穴堪九州之范。  
泥凼青岚，高崖矗嶂，大千水墨，意气苍茫。万马盘槽，旌旗插岗。大帐交互左右，巨门锁扣东骧。钟灵毓秀，瑞气呈祥。嘉木凌虚，远志昭彰。鹭立清波，山亭倒影;涵虚风起，十里荷香。招公筑堤伟绩，春潭史志文章。广雅别开书目，文选辉灿扶桑。  
龙化石，发亿载玄冥;铜车马，见炎汉卓著。公路盘旋，玉带折阻。抗战伟业高标，和平丰碑永驻。玄天宝殿，发玉笈以幽文;德化册民，镌金坛之妙句。抚琴俑，弦命高山;铜箭镞，恨失机弩;碧云木雕，细凿蚊虫;九峰窗棂，精刻狮虎。迹遁三禅，神工鬼斧。崧岿寺藏龙象于佛龛;文昌阁开仁学于堂庑。连枝摇钱，工艺绝伦;鱼钩剑柄，匠心巧铸。龙溪石砚，乃文房瑰宝;桫椤伞盖，是月宫嘉树。十八先生，天心可鉴;感慨苍凉，异代同哭。白沙乃烽火之陈台;普纳有戎机之旧处。摩崖石刻，玉字金简之书;天然灵芝，玄霜绛雪之补。道不尽江山盛概，述不完人文繁富。  
南国红豆，绵绵相思。摩诘佳句，百代妙辞。银杏扇叶古雅;锦橙玉瓣甘滋。国风永葆，心系木瓜;李唐流风，南望荔枝。碧涧空谷，蝶舞兰芝。孤贞独抱，窈窕仙姿。古榕之阴翳，垂根徘徊;甘蔗之丰茂，茎节参差。黄金蕴藏，宇内难寻，储之厚足，采之松岑。沿袭之印，发饰之簪，固以城池，惜之寸阴。千古言贵，莫过黄金。既有重言之喻，亦有九鼎之箴。黄钟，金声玉振，真谛，砺骨镌心。  
风颂比兴，高古遗韵。八音坐唱，布依独咏。箫管吹音，蟾光写镜。凤凰依桐，羊牛欢庆。奏木叶，敲钟磬。葫芦琴声，金钗相应。杜鹃啼野，鹧鸪传信。雉尾之飘飘，羚角之忿忿。猕猴穿林，纹蛙奔奋。百褶裙，缥叶翠萼，摇动乾坤;三角梅，红华绛采，灿透兴郡。清风生于爽籁，宛转源自温润。政通人和，地天辉映。千秋韶乐，承平尧舜。金州开发，与时俱进。大道利贞，良策决胜。立珠峰以辉煌，衡生态而昌盛。  
赞曰:夜郎古国，坤位之陬。三省锁钥，尽显鸿猷。黄草依依，阡陌幽幽。储灵蕴秀，秀矣金州!  
  
兴义赋（龙瑞见先生文）  
兴义者，兴达五义之城也。  
　处蛮野之荒，偏西南一隅，民族三十，布苗为多。尊孔三千年，生生不息。浩浩华夏，名城上百，独以兴达五义冠名者，唯斯城也。  
有曰：世风易老，经年变迁。长世不衰，山川必有其渊。彩云之下，神之所爱，铸一山二林一谷一泉而传五义。  
天地无隙，鸿蒙相连，红日当空，方分剔云与湖，谓之云湖山。天地寥廓兮万物藐小，人有灵兮当守节操，示知以礼。万山聚首，万峰成林，扶老携幼，逶迤五百里，谓之万峰林。山石有情，人何以堪，示知以义。有巨蛟独大，遇风雨而嘶鸣。瑶池振，玉琼移，倚天坠落，天崩之成鈎，地裂之成隙，百里裂划，谓之马岭峡谷。世人夜思之天威，日行之战业，示知以智。蛟龙既除，司雨无主，天旱三年，果腹食土。民众祷而身化石，谓之泥凼石林。天感其诚信，至此山多雾，石多涔，土多润，草多露，滴水成泉。呼山山应，呼石石答，不呼间歇喷泉，谓之间歇泉，示知以仁。五义既全，六易具备。天分四时，人法自然。夏无酷暑，冬无霜冻。通达天地兮万物有灵，执义广布兮立于世间。  
  
　有曰：物华兮天宝，地灵兮人杰。百种珍稀树聚此而生，千样中草药沾土而发。灵芝天麻逢雨露以探头，杜仲黄柏待知己而采撷。熠熠百里兮乃煤海之光，耀耀张狂兮实黄金之芒。名其微而义其长，地之狭而福其倡。无论汉之夜郎，宋之自杞，莫不择此以居①。与汉较大小兮②，无非持信以礼，诚信达言。挡蒙古百万铁骑③于域外兮，不过义为本，智当先。至于历千年无争战弥祸，民生和乐，非文以化之不可。人守仁义礼智信，文传诗书礼仪乐。八音有序，素声以歌④，始知天籁浩淼，非人间所悟。叠椅入云，舞狮腾上⑤，可谓胆力无穷。涉足民居，常见汗牍⑥之形，辨听童谣，分明有高山流水之音。远瞻猫猫洞遗址⑦，依稀可辨古人类足迹。近观弹丸五里，弹指十年，辈出多少豪杰：一省主席，一总司令，一军政部长，一时舞动民国风云⑧。更况烈烈八年抗战，何氏只手接东瀛降表⑨。赳赳乎中华，一雪百年国耻！  
  
万年脉成，愈年渐长！民风似水，五义流淌。游人忘返于山水，神游于蛮荒，与天对话，顿知身在何方，心在何处。商贾如云归来，首择五义之源。与斯民交易，无尔虞兮我诈，怡然生财，厚积兮薄发。况一鸡鸣而三省白，襟两江而达桂粤⑩。蜀渝厚实，以为后庭。东南诸国，皆在足下。居是天蓝地绿水清人和，业是蒸蒸日上兴旺发达。乐土兮乐土，不如早栖！人生兮人生，尚有何翼？  
  
  
  
岑岚诗联  
兴义书社阳光盆景园雅集（岑岚）  
  
相邀盆景园，为远世俗喧。临过兰亭序，又吟之洞篇。  
前贤入我境，我境化前贤。 有法亦无法，阴阳自在天。  
不言身外事，诗酒度华年。  
  
咏万峰林（岑岚）  
  
日照峰林呈妙画，一层更比一层奇。清岚浮绕仙般景，缇榭迷藏影若猊。  
小径回环登绝处，斯人眷恋返无期。庐山真面何足叹，但惜前贤不识兮。  
咏七舍千年茶树（岑岚）  
  
千载仙茶树，谁将此处栽。新枝无倦意，老干有虚怀。  
常散清香去，时招善者来。悄然沐夜雨，不再惹尘埃。  
  
双乳万峰联（岑岚）  
  
双乳朝天，倩女袒胸卧地，信曰嫦娥，疑曰嫦娥，谁赐灵汤妙药，历万代沧桑，青春永驻。  
万峰向日，英雄怒发冲冠，是耶后羿，非耶后羿，人怀浩气赤心，看两江儿女，壮志难销。  
  
乐立上善居联（岑岚）  
  
万峰作幕，祥居常有祥云驻  
一水为邻，善地时招善者来  
韦正律先生作品  
贞丰书画院联（韦正律）  
素笺挥洒出龙山气派  
神笔点厾成豚水灵魂  
楹联九副（韦正律）  
兴义郊区风景二副  
远望峰林，森森柏树皆非树  
近观峡谷，袅袅岚烟不是烟  
八卦田连八卦市  
万峰湖映万峰林  
马岭河峡谷  
两岸悬崖梳丽泉，珠帘遍挂  
一泓流水锉深谷，玉屑纷飞  
三岔河  
玉镜鱼嬉鸥鹭舞  
琼台草聚柳枫迎  
双乳峰  
丰腴胴体昭天地  
甜美乳汁润古今  
北盘江大峡谷二副  
千秋梦谷三峡水  
万仞云崖一线天  
轻舟弄皱琉璃水  
壮壑开张翡翠天  
晴隆二十四道拐一副  
观赏晴隆道拐  
解读历史愁肠  
普安名胜联  
熬清守淡嵩岿寺  
探古寻幽普纳山  
五律    三岔河二首（韦正律）  
               一  
        此间宜唱酬，山水每通幽。  
        翠柳迎君钓，丹枫导我游。  
        岛中秋色艳， 湖上桨声柔。  
        众鸟啁啾处，诗情不胜收。  
              二  
       久慕空灵地，今来入眼帘。  
       风前云雾重，雨后彩虹鲜。  
       鱼戏天中水，鸟飞水底天。  
       畅游诗画境，谁个不流连。  
王光能先生作品  
晴隆文苑联  
文苑聚精英，人与盘江添锦绣  
联翩向辽阔，心随晴山共和谐。  
颂晴隆联  
六百年贵州一朝兴起县县通高速  
八万里河山世代滋润人人走康庄  
    晴隆二十四道拐联  
上联:弯应天时，俯仰如神工画壁  
下联:曲尽人意，遥瞻似玉带蹁跹  
欲飞石看月  
既望之期月自盈，去时天意尚难明。  
晴峰衔月月有晕，凤山飞鸟鸟无痕。  
子龙欲飞遥寄远，今人指点浅复深！  
年年有月来相照，灵石何苦气萧森？  
顾 毅先生作品  
情寄三望坪  
莽莽苍原五色花，烟堆箬柳隐农家。  
天桥碧水仙人渡，方外云山神女纱。  
行意踏歌情荡漾，心随角羽恋风华。  
玉人援引纤纤指，闲坐草丛弄琵琶。  
望 海 潮  
烟山寥廓，风和田舍，故人去岁相约。乙未诞初，三阳日暖，惜春最是时节。况乐者耆耋。恰桃红陌上，庭外梨白。油菜英英，郁香十里引蜂蝶。  
光阴荏苒空嗟。叹韶华不再，际会难得。尊故友情，山珍腊酒，垂涎馋饮东阁。挚意两切切。羡农家好景，喜庆和谐。影渐横斜倚杖，乘醉与君别。  
  
郑祖学先生作品  
三望坪  
三望荒原横巨涯，长空垂野笼烟霞。久闻碧水石桥处，曾引神仙聚斗茶。  
凿饮流连因羡世，耕田缱绻且为家。我来拜谒寻幽境，苍狗白云诠妄夸。  
华松林先生作品  
天净沙•莲城怀古  
⊙华松林（已故）  
其 一  
圣宫书院武衙，先贤学子兵家。  
祭祀书声戍卫，欲飞犹在，  
殿阁何处寻它？  
其 二  
莲池双井北塘，天蓝水碧荷香。  
各踞三厢照映，美玉何存？  
尚留镜水一方。  
其 三  
玉枕独秀金钟， 城隍东岳南峰。  
寺宇雕檐画栋，古筑无影，  
叹惜把盏临空。